Hjerteleger på Ullevål nektes innsyn i ventelister for operasjoner. Det øker risikoen for pasientene.
Hjerteleger på Ullevål sykehus får ikke vite hvor lenge pasienter må vente på å bli operert. Noen pasienter som trenger operasjon, får annen behandling i stedet.   Aftenposten skrev nylig om lange ventelister for hjerteoperasjon på Oslo universitetssykehus.  58 pasienter måtte i fjor overføres til sykehusene i Bergen og Trondheim fordi kapasiteten i Oslo er for dårlig. I fjor sommer ble hjertekirurgien på Ullevål sykehus nedlagt. 14 intensivsykepleiere sa opp. All hjertekirurgi ble flyttet til Rikshospitalet. Det har skapt konflikter. – Etter flyttingen har det vært kommunikasjonsproblemer mellom hjertelegene på Ullevål og ledelsen for hjertekirurgien på Rikshospitalet, sier Eigil Fossum.  Han er overlege på Hjerte,- lunge- og karklinikken (HLK) på Ullevål. Fossum arbeider på PCI-enheten som utfører utblokking av pasienter med trange årer til hjertet. Både Rikshospital og Ullevål er en del av Oslo universitetssykehus, som ble opprettet ved at sykehusene ble slått sammen i 2009.   Får ikke vite ventetider Fossum sier at hjertelegene på Ullevål ikke får innsyn i ventelistene for pasienter som står i kø for operasjon på Rikshospitalet, noe de hadde lett tilgang til da pasientene ble operert på Ullevål.  – Vi hører om lange ventelister, lang ventetid og fortvilte pasienter. Men vi får ikke vite hvor lenge en pasient kan risikere å vente på operasjon. Da blir det vanskelig å anbefale pasienter hjertekirurgi og henvise dem videre internt, sier han.  Fossum sier de rett og slett ikke tar sjansen på at pasienten skal vente i månedsvis på et kirurgisk inngrep. – Dette fører til at vi noen ganger behandler pasienter med utblokking, til tross for at vi vet at operasjon hadde vært den beste behandlingen.  Fossum forklarer at legene fortløpende gjør en vurdering av risiko for å gi pasienten best mulig gevinst av behandlingen.  Men nå er ventetiden blitt en ukjent faktor som hjertelegene ikke kan ta med i beregningen. Skrev avviksmelding Fossum skrev en intern avviksmelding om mangel på innsyn i ventelistene i september i fjor. Han ba om at legene på Ullevål måtte få tilgang til ventelistene minst hver fjerde uke. Det tok fire måneder før han fikk et svar. Men de har fortsatt ikke fått innsyn, ifølge Fossum. Klinikkleder Bjørn Bendz ved Oslo universitetssykehus skriver at det tidligere var en kort venteliste på Ullevål og en lang på Rikshospitalet.  – Nå har vi en felles venteliste for Oslo universitetssykehus. Slik blir det en mer rettferdig behandling av pasientene i hele Helse Sør-Øst, skriver han.  Han viser til at ventelister inneholder en rekke personsensitive opplysninger. Tilgangen må derfor begrenses. Klinikklederen sier at alle leger kan søke opp pasienter de selv følger opp – med begrunnelse – i det digitale journalsystemet. Men til dette svarer Fossum at det er ventetidene generelt de trenger informasjon om, når de skal avgjøre den videre behandlingen for pasienten. – Vi leger omgås personsensitive opplysninger hver dag, så det er et dårlig argument for ikke å gi oss innsyn, svarer han. Ikke kontroll på ventelistene – Saken er at hjertekirurgene ikke har kontroll på ventelistene. Hverken når det gjelder operasjon innen rimelig tid, hvor mange som faktisk venter eller forventet tid til inngrep, sier Fossum.  Han tror det er grunnen til at de nektes innsyn. Men den begrunnelsen kjenner ikke overlege Bjørn Bendz seg igjen i. – Vi har kontroll på ventelistene, fastholder han. – Er det fortsatt konflikt mellom hjertemiljøene på Ullevål og Rikshospitalet etter omorganiseringen? Fører dette til dårlig kapasitet og lengre ventelister? – Omorganisering kan skape usikkerhet blant ansatte, men vi opplever ikke dette som konfliktfylt, svarer Bendz. Han fremhever at de har kontinuerlige evalueringer av situasjonen med ansatte der også tillitsvalgte og verneombud deltar.
Hjerteleger på Ullevål sykehus får ikke se ventelistene for hjerteoperasjoner på Rikshospitalet.  Dårlig kommunikasjon og lange ventelister har ført til at noen pasienter mottar utblokking i stedet for operasjon.  Overlege ved Ullevål sier at manglende innsyn i ventetider utgjør en hindring for effektiv pasientbehandling.